Monetary policy transmission, stock price crash risk and financial contagion in the aftermath of the financial crisis
Authors: Τζομάκας Χρήστος 
Published: December 2022

Η παρούσα διατριβή χωρίζεται σε τρία κεφάλαια. Στο πρώτο, ερευνούμε τη σχέση μεταξύ της κρίσης χρέους στην Ευρωζώνη και της χρηματοπιστωτικής κρίσης του 2007-08. Στο δεύτερο, εξετάζουμε την προβλεπτική ικανότητα του μοντέλου FAVAR συγκριτικά με άλλα μοντέλα VAR και την πιθανή χρησιμότητα του στην πρόβλεψη της μελλοντικής τροχιάς της καμπύλης των αποδόσεων του Ηνωμένου Βασιλείου μετά το Brexit. Στο τελευταίο μέρος, μελετάμε τη σχέση μεταξύ του κινδύνου κατάρρευσης των τιμών των τραπεζικών μετοχών και του αισθήματος κρίσης, για την οποία χρησιμοποιούμε πολλούς εναλλακτικούς δείκτες. Στο πρώτο άρθρο, εξετάζουμε τη σχέση της χρηματοπιστωτικής κρίσης και κρίσης δημόσιου χρέους, και συγκεκριμένα τις αγορές ομολόγων των PIIGS (Πορτογαλία, Ιρλανδία, Ιταλία, Ελλάδα και Ισπανία). Χρησιμοποιούμε το μοντέλο EGARCH (Nelson, 1991) και το εκτιμούμε μέσω QMLE. Μετά από τη διεξαγωγή ελέγχων απορρίπτουμε την υπόθεση της κανονικότητας και καταλήγουμε στη χρήση μοντέλων EGARCH με βαριά ουρά, όπως η Student-t και GED κατανομή. Η ενοποίηση των αγορών κρατικού χρέους μειώνει τα οφέλη της διαφοροποίησης, ενώ οι κερδοσκόποι μπορούν να το εκμεταλλευτούν. Επιπλέον, η ταχύτατη μετάδοση οικονομικών σοκ περιορίζει τον χρόνο αντίδρασης που έχουν στη διάθεσή τους οι υπεύθυνοι χάραξης πολιτικής, τονίζοντας τη σημασία της μακροπροληπτικής πολιτικής. Στο επόμενο κεφάλαιο, χρησιμοποιούμε ένα μοντέλο FAVAR, κλασικά και Bayesian μοντέλα VAR, στον απόηχο του Brexit. Επιπλέον, χρησιμοποιούμε ανάλυση αιφνίδιων διαταραχών και αναδεικνύουμε την υπεροχή του FAVAR μοντέλου. Διερευνούμε επίσης πως οι παράγοντες σχετίζονται και αλλάζουν με τα «informational series» που χρησιμοποιούμε πριν και μετά το Brexit. Δοκιμάζουμε την ικανότητα των παραγόντων του FAVAR να προβλέψουν αλλαγές στην καμπύλη απόδοσης του Ηνωμένου Βασιλείου μετά το Brexit. Για το σκοπό αυτό, μελετάμε μια συμβατική αλλαγή της νομισματικής πολιτικής στο πλαίσιο ενός FAVAR μοντέλου. Προσπαθούμε επίσης να ερμηνεύσουμε τους παράγοντες του FAVAR μετά το Brexit. Τέλος, στο τελευταίο κεφάλαιο, εξετάζουμε τον κίνδυνο κραχ των τιμών των μετοχών των τραπεζών της Eυρωζώνης, με μια ποικιλία εναλλακτικών μέτρων που χρησιμοποιούνται ως δείκτες. Μελετάμε τον αντίκτυπο του κλίματος κρίσης στον κίνδυνο κραχ των τιμών των μετοχών των ευρωπαϊκών τραπεζών. Για το σκοπό αυτό, προτείνουμε δύο «κειμενικές προσεγγιστικές μεταβλητές» για το αίσθημα κρίσης, δηλαδή τις αρνητικές και αβέβαιες λέξεις-κλειδιά από τις ομιλίες των Κεντρικών Τραπεζών της Ευρωζώνης. Χρησιμοποιούμε επίσης τον ευρωπαϊκό δείκτη FEARS και τον δείκτη VSTOXX. Χρησιμοποιούμε τη μεθοδολογία PVAR και καταλήγουμε σε μια θετική συσχέτιση μεταξύ του κλίματος κρίσης και του κινδύνου κατάρρευσης των τιμών των μετοχών. Έτσι, καθώς το κλίμα κρίσης αυξάνεται, οι επενδυτές πωλούν ακόμη και σε πολύ χαμηλές τιμές εφαρμόζοντας στρατηγικές stop-loss υπό τον φόβο τεράστιων ζημιών. Έτσι, η ανάλυσή μας υποστηρίζει την ύπαρξη herding behavior στο χρηματιστήριο. Η μελέτη μας υποδηλώνει ότι η γλώσσα που χρησιμοποιούν οι Κεντρικοί Τραπεζίτες έχει σημαντικό αντίκτυπο στον κίνδυνο κατάρρευσης των τιμών των μετοχών των ευρωπαϊκών τραπεζών. Επομένως, θα πρέπει να είναι προσεκτικοί για τυχόν ανεπιθύμητες επιπτώσεις. Έτσι, η μελέτη μας δείχνει ότι οι επενδυτικές στρατηγικές των επενδυτών μπορεί να επηρεάζονται από μη ορθολογική συμπεριφορά και όχι από θεμελιώδη μακροοικονομικά μεγέθη.